བོད་ཀྱི་གཏམ་དཔེར་ཆུ་ཕྱེད་ཀ་ཙམ་བརྒལ་བས་ཧ་ཕྱེད་ཀ་ཙམ་གོ་ཞེས་དང་།རྒྱ་རིགས་ཀྱི་གཏམ་དཔེར་ཇི་ཙམ་མཐོ་སར་ལངས་བ་དེ་ཙམ་གྱིས་མཐོང་རྒྱ་ཆེ་རུ་འགྲོ་ཞེས་པ་ལྟར་བྱ་བ་གང་ཞིག་སྒྲུབ་ཀྱང་རང་གིས་དེར་ཇི་ཙམ་གྱིས་སེམས་ནུས་བཏོན་ཏེ་རྒྱུས་མངའ་དང་ཞིབ་འཇུག་མང་བ་བྱས་ཚེ་དེ་ཙམ་གྱིས་བྱ་བ་དེའི་དགེ་སྐྱོན་གསལ་པོར་མཐོང་ཐུབ་པ་ཡིན།ཆབ་སྤེལ་མཆོག་ནས་ཀྱང་ལོ་མང་རིང་དཀའ་སྡུག་ཇི་སྙེད་བཟོད་པར་མཛད་དེ་བོད་ཀྱི་སྔ་རབས་ལོ་རྒྱུས་ཞིབ་འཇུག་གི་བྱ་གཞག་གོང་འཕེལ་གཏོང་རྒྱུའི་ལས་འགན་ཕྲག་ཏུ་བཞེས་ནས་ཞིབ་འཇུག་གི་བྱ་བར་རྩེ་གཅིག་ཏུ་གཞོལ་བའི་ཁྲོད་རྙོག་འཛིང་ཅན་གྱི་གནད་དོན་མང་པོ་ཞིག་ཡོད་པ་མཁྱེན་རྟོགས་བྱུང་བ་རེད།ཁོང་གིས་དོགས་གནད་ཡོད་སར་རྒྱུ་མཚན་དྲངས་ཏེ་དཔྱད་པ་དང་བགྲོ་གླེང་བྱ་རྒྱུ་ནི་ཞིབ་འཇུག་གི་དགོས་པ་ཡིན་ཞེས་དང་གལ་ཏེ་གནད་དོན་དེ་དག་མ་དག་རྒྱུན་འབྱམས་སུ་སོང་ཁར་བཏང་སྙོམས་སུ་བཞག་ནས་ཚན་རིག་དང་མཐུན་པའི་ཞིབ་འཇུག་མ་བྱས་ན་ཞིབ་འཇུག་གི་བྱ་བར་འཇུག་མཁན་ཚོ་ཡང་མགོ་བོ་འཁོར་ཞིང་ཐ་ན་འགྲོ་ལམ་ནོར་བའི་དཀའ་ངལ་འཕྲད་པ་དང་གཞན་གྱི་སྣང་ངོར་བོད་ཀྱི་གནའ་རབས་ལོ་རྒྱུས་དངོས་འབྲེལ་དེ་བོད་པ་རང་ལའང་བཤད་རྒྱུ་མེད་པ་ཆགས་ཚར་འདུག་སྙམ་རྒྱུ་མ་ཟད་མི་རིགས་ཀྱི་རང་ཚུགས་དང་གསར་གཏོད་ཀྱི་སྙིང་སྟོབས་རིམ་བཞིན་ཉམས་དམས་སུ་འགྲོ་བར་ཤུགས་རྐྱེན་ཐེབས་རྒྱུ་ཡིན་པའི་ཉེ་རིང་གཉིས་ཐད་ཀྱི་ཉེས་སྐྱོན་གསལ་པོར་བསྟན་ཡོད།དེ་བས་དེང་སྐབས་རྒྱལ་ཕྱི་རྒྱལ་ནང་གང་སར་བོད་རིག་པའི་ཞིབ་འཇུག་གི་བྱ་གཞག་དབྱར་མཚོ་ལྟར་རྒྱས་བཞིན་པ་དང་རང་རེའི་ལོ་རྒྱུས་ཀྱི་དཔྱད་གཞིའི་རྒྱུ་ཆ་ཡང་སྔར་དང་མི་འདྲ་བར་ཕུན་སུམ་ཇེ་ཚོགས་སུ་འགྱུར་བ།མི་རྣམས་ཀྱི་བསམ་བློའི་ངོས་འཛིན་གསལ་ཞིང་ཤེས་ཚད་གོང་མཐོར་འགྲོ་བཞིན་པ་བཅས་ཀྱི་ཆ་རྐྱེན་བཟང་པོ་བེད་སྤྱད་དེ་བོད་ཀྱི་སྔ་རབས་ལོ་རྒྱུས་ཀྱི་བཤད་ཚུལ་མི་མཐུན་པ་རྣམས་ལ་ཞིབ་འཇུག་བྱས་ན་ཕན་ཡོན་བླ་ལྷག་ལྡན་པར་གསུངས།བོད་ཀྱི་སྔ་རབས་ལོ་རྒྱུས་ཀྱི་གལ་ཆེའི་གནད་དོན་ཐད་རྙོག་འཛིང་ཅན་གྱི་གླེང་ཚུལ་ཇི་འདྲ་ཡོད་ཚུལ་ཁོང་གིས་ཕྱོགས་སྡོམ་མཛད་པར་གལ་ཆེའི་གནད་དོན་རབ་དང་རིམ་པའི་ཐད་རིགས་ལམ་བཤད་ལུགས་མི་འདྲ་བ་དང་སྤྱི་ཚོགས་ཀྱི་འདུ་ཤེས་འཛིན་སྟངས་མི་མཐུན་པ།ཡུན་རིང་གོམས་གཤིས་ཀྱིས་བསླད་པའི་བག་ཆགས་སོགས་རྒྱུ་རྐྱེན་དུ་མ་ཞིག་ལ་བརྟེན་ནས་ལོ་རྒྱུས་དཔྱད་གཞིའི་ཡིག་རིགས་དེ་དག་གི་ནང་དུའང་རྙོག་འཛིང་ཧ་ཅང་ཆེན་པོ་ཡོད།